Na podlagi četrtega odstavka 94. člena Zakona o sodiščih (Uradni list RS, št. 100/25) in za izvajanje prvega odstavka 15. člena Zakona o delovnih in socialnih sodiščih (Uradni list RS, št. 2/04, 10/04 – popr., 45/08 – ZArbit, 45/08 – ZPP-D, 47/10 – odl. US, 43/12 – odl. US, 10/17 – ZPP-E in 196/21 – ZDOsk) minister/ministrica za pravosodje izdaja

Pravilnik o usposabljanju sodnikov porotnikov
1. člen
(predmet urejanja)

	Ta pravilnik določa podrobnejšo vsebino in trajanje programa strokovnega usposabljanja za sodnike porotnike (v nadaljnjem besedilu: usposabljanje). 
2. člen
(udeleženci usposabljanja)

	Usposabljanja se lahko udeležijo sodniki porotniki, ki so začeli opravljati dolžnost v skladu z zakonom, ki ureja sodišča, ali zakonom, ki ureja delovna in socialna sodišča (v nadaljnjem besedilu: udeleženci).
3. člen
(izvajanje usposabljanja)

	Usposabljanje izvaja Center za izobraževanje v pravosodju (v nadaljnjem besedilu: CIP) in se praviloma izvaja v spletni učilnici, lahko pa tudi z neposredno udeležbo.
4. člen
(prijava na usposabljanje)

	Prijava na usposabljanje se opravi z oddajo elektronske prijave v informacijskem sistemu CIP.
5. člen
(vsebina programa usposabljanja)

	Program usposabljanja obsega vsebine, ki so potrebne za opravljanje dolžnosti sodnika porotnika in zajema zlasti:

	1. splošni predpisi o sodnem sistemu in poslovanju sodišča:
	– ustavna in državna ureditev v Republiki Sloveniji,
	– organizacija pravosodja,
	– poslovanje sodišč;
	2. pravni okvir delovanja sodnikov porotnikov in njihova vloga v pravosodnem sistemu;
	3. vloga sodnika porotnika v postopkih pred sodiščem (kazenske zadeve ter delovni in socialni spori);
	4. digitalizacija in podpora procesom dela;
	5. etika in integriteta sodnika porotnika.
6. člen
(stroški)

	Stroški usposabljanja bremenijo proračun.
7. člen
(trajanje usposabljanja)

	Usposabljanje traja najmanj 90 minut.
8. člen
(evidentiranje udeležbe in potrdilo)

	(1) CIP vodi evidenco udeležbe na usposabljanju, ki vsebuje zlasti podatke o udeležencih, datumu izvedbe usposabljanja in načinu izvedbe.

	(2) Za usposabljanja, ki se izvajajo na daljavo, CIP zagotovi ustrezne tehnične rešitve za preverjanje prisotnosti udeležencev.

	(3) Po zaključenem usposabljanju CIP udeležencu izda potrdilo o zaključenem usposabljanju.
9. člen
(začetek veljavnosti)

	Ta pravilnik začne veljati 1. januarja 2027.

